Illum il-Kummissjoni ppubblikat l-edizzjoni tal-2019 tar-rieżami annwali tagħha tal-Impjiegi u l-Iżviluppi Soċjali fl-Ewropa (l-ESDE). Fid-dawl tax-xejriet globali fit-tul bħat-tixjiħ, il-globalizzazzjoni, it-trasformazzjoni teknoloġika u t-tibdil fil-klima, l-ESDE tal-2019 hija ddedikata għat-tema tas-sostenibbiltà. Ir-rapport juri li l-ġlieda kontra t-tibdil fil-klima u l-preservazzjoni tat-tkabbir imorru id f'id. Dan jistabbilixxi għadd ta' għażliet ta' politika li jistgħu jippreservaw il-kompetittività tal-UE, isostnu t-tkabbir u jifirxu l-benefiċċji tagħha għall-popolazzjoni kollha tal-UE u għall-ġenerazzjonijiet tal-futur, filwaqt li jsegwu tranżizzjoni ambizzjuża għal ekonomija newtrali mil-lat ta' klima. Ir-rieżami tal-2019 jikkonferma wkoll l-espansjoni kontinwa tal-attività ekonomika tal-UE, b'livelli rekord ġodda ta' impjieg u sitwazzjoni soċjali mtejba. Il-Kummissarju għall-Impjiegi, l-Affarijiet Soċjali, il-Ħiliet u l-Mobbiltà tal-Ħaddiema, Marianne Thyssen qalet: “Dan ir-rieżami annwali juri li l-irkupru fl-ekonomija Ewropea qabad sew. B' 240.7 miljun Ewropew diġà fuq il-post tax-xogħol, ammont li żdied b'13.4 miljun impjieg mill-bidu tal-Kummissjoni Juncker, ir-rata tal-impjiegi fl-UE hija l-ogħla waħda li qatt ġiet irreġistrata. Il-qgħad fl-Ewropa huwa storikament baxx u l-għadd ta' persuni fir-riskju tal-faqar qed ikompli jonqos. Dan huwa punt ta' tluq tajjeb sabiex jitħaffef it-twassil tar-riżultati liċ-ċittadini abbażi tal-Pilastru Ewropew tad-Drittijiet Soċjali. Jeħtieġ li f'dan kollu tiddaħħal tranżizzjoni ġusta lejn ekonomija newtrali mil-lat ta' klima li tagħmel użu sħiħ mill-opportunitajiet ta' “tkabbir ekoloġiku” tal-ġejjieni. Nistgħu ntejbu l-istandards tal-għajxien ta' kulħadd dment li l-UE u l-Istati Membri, flimkien mal-imsieħba soċjali, jinvestu f'ħiliet ġodda u aħjar, fi kwalifiki ogħla u f'servizzi soċjali.” It-tranżizzjoni lejn ekonomija newtrali fil-karbonju se żżid in-numru ta' impjiegi disponibbli, u se jkollha impatt fuq l-istruttura tas-suq tax-xogħol, fuq id-distribuzzjonijiet tal-impjiegi kif ukoll il-ħiliet meħtieġa. Sal-2030, it-tranżizzjoni mistennija li toħloq 1.2 miljun impjieg addizzjonali fl-UE, b'żieda mat-12-il miljun impjieg ġdid ġà mistennija. It-tranżizzjoni tista' ttaffi l-polarizzazzjoni kontinwa tal-impjiegi li tirriżulta mill-awtomizzazzjoni u mid-diġitalizzazzjoni billi toħloq impjiegi wkoll fid-distribuzzjonijiet ċentrali tal-pagi u tal-ħiliet, b'mod partikolari fil-kostruzzjoni u fil-manifattura. Minkejja dan, l-impatti tat-tranżizzjoni se jvarjaw minn pajjiż għal ieħor u minn settur għal ieħor. Għalhekk il-pajjiżi jridu jippreparaw għal din it-tranżizzjoni biex jiżguraw li ma jitħallewx lura n-nies f'dawk l-impjiegi, is-setturi u r-reġjuni li għadhom marbuta ma' mudelli b'livell għoli tal-karbonju. Mill-bidu nett l-integrazzjoni tad-dimensjoni soċjali, pereżempju permezz ta' miżuri li jipprovdu appoġġ għall-introjtu waqt it-tranżizzjoni jew li jikkombinaw it-tassazzjoni ogħla tal-enerġija mar-ridistribuzzjoni, hija ta' importanza ewlenija. Id-djalogu soċjali jista' jikkontribwixxi wkoll għal tranżizzjoni ġusta billi jiġi żgurat l-involviment tal-ħaddiema u ta' min iħaddem. B'mod aktar ġenerali, ir-rieżami juri li biex jitkompla t-tkabbir ekonomiku, l-UE se jkollha bżonn tinvesti fil-ħiliet u fl-innovazzjoni tan-nies. Il-kumpaniji tal-UE bl-aqwa prestazzjoni huma dawk li jinvestu l-aktar fit-taħriġ tal-ħaddiema u f'kundizzjonijiet tax-xogħol ta' kwalità għolja. Fil-fatt, l-investimenti fil-ħiliet, fil-kwalifiki, u fit-taħriġ formali għall-adulti jappoġġaw l-impjegabbiltà tal-ħaddiema, it-tkabbir fil-pagi, u l-kompetittività tal-kumpaniji. Ir-rieżami tal-ESDE sab ukoll li permezz tal-investimenti soċjali, bħall-aċċess għall-kura tat-tfal u l-edukazzjoni bikrija tat-tfal, in-nies isiru aktar produttivi u jkattru l-benesseri tagħhom. Akkomodazzjoni affordabbli u adegwata tippermetti lill-Ewropej jissodisfaw il-potenzjal tagħhom fis-suq tax-xogħol u jipparteċipaw fis-soċjetà. Kuntest Ir-rieżami annwali tal-Impjiegi u l-Iżviluppi Soċjali fl-Ewropa jipprovdi analiżi ekonomika aġġornata tax-xejriet soċjali u tal-impjiegi fl-Ewropa u jiddiskuti l-għażliet ta' politika relatati. Huwa r-rapport ewlieni analitiku tal-Kummissjoni Ewropea fil-qasam tal-impjiegi u tal-affarijiet soċjali. L-Aġenda Strateġika Ġdida għall-2019–2024 tal-Kunsill Ewropew tistieden li jitħaddnu l-bidliet li rriżultaw mit-tranżizzjoni ekoloġika, mill-evoluzzjoni teknoloġika u mill-globalizzazzjoni filwaqt li jiġi żgurat li ħadd ma jitħalla barra. L-edizzjoni tal-ESDE ta' din is-sena tagħti daqqa t'għajn lejn l-iżviluppi fl-impjiegi u dawk soċjali fid-dawl ta' waħda mill-erba' prijoritajiet ewlenin ta' din l-aġenda strateġika ġdida — “il-bini ta' Ewropa b'impatt newtrali fuq il-klima u li tkun ekoloġika, ġusta u soċjali”. Is-sejbiet provduti mill-ESDE jistgħu jispiraw lil dawk li jfasslu l-politika kif jiksbu riżultati għal dawn l-għanijiet ambizzjużi. Dawn se jikkontribwixxu wkoll għad-dibattitu politiku dwar l-aspetti tax-xogħol tal-viżjoni strateġika fit-tul għal ekonomija newtrali mil-lat ta' klima fil-laqgħa tal-Kunsill li jmiss tal-ministri tax-xogħol u l-affarijiet soċjali (l-EPSCO) fit-8 ta' Lulju 2019. Hemm diversi eżempji ta' kif il-Kummissjoni tiffoka fuq l-indirizzar tal-isfidi msemmija fir-rapporti annwali tal-ESDE. Pereżempju, il-proposta ta' Mejju 2018 tal-Kummissjoni dwar il-Qafas Finanzjarju Pluriennali, talloka aktar fondi għall-investimenti fin-nies, fosthom permezz tal-Fond Soċjali Ewropew Plus (FSE+) il-ġdid u permezz ta' Fond Ewropew ta' Aġġustament għall-Globalizzazzjoni (FEG) imtejjeb. Il-Pilastru Ewropew tad-Drittijiet Soċjali u inizjattivi u għodod bħall-Aġenda tal-Ħiliet għall-Ewropa, il-Programm għall-Ewropa Diġitali u l-Garanzija għaż-Żgħażagħ, it-tisħiħ ulterjuri tal-programm Erasmus, u l-Korp Ewropew ta' Solidarjetà, kollha se jikkontribwixxu biex jintlaħqu dawn l-għanijiet. Għal Aktar Informazzjoni Skeda informattiva: L-impjiegi u l-iżviluppi soċjali fl-2019: Niffokaw fuq l-impatt soċjali tat-tibdil fil-klima Ir-rieżami tal-2019 dwar l-Impjiegi u l-Iżviluppi Soċjali Aġenda Strateġika Ġdida għall-2019-2024 Taqsima dwar l-Impjiegi u l-Analiżi Soċjali fuq is-sit web tad-DĠ EMPL Segwi lil Marianne Thyssen fuq Facebook u fuq Twitter Abbona biex tirċievi bl-email u bla ħlas il-bullettin tal-Kummissjoni Ewropea dwar l-impjiegi, l-affarijiet soċjali u l-inklużjoni